**Informasjon fra ordfører**

Det nye året er godt i gang. Det er rikelig med snø og mye vær om dagen - til glede for mange, og noe krevende og arbeidsomt for andre. Frivillige i kommunen sørger for at vi kan glede oss over skiløyper og slalåmbakke i nærområdene. Igjen ser vi hvor stor betydning den frivillige innsatsen har for aktivitetstilbud for vi som bor her og for alle som besøker kommunen. Tusen takk!

**Budsjettvedtak**

Kommunestyret vedtok budsjettet for 2023 den 15.desember. Hovedtrekkene i budsjettet er som følgende:

Det ble foretatt noen reduksjoner innen helse, plan- og drift og Byremo ungdomsskole. Dette for å dempe de store reduksjonene som ligger inne i økonomiplan for 2024. Andre endringer er:

* Det bevilges kr 500 000 til å sponse avløpsgebyr for å unngå for stor økning i et år med allerede høye utgifter for private husholdninger på mange områder.
* Det er satt av på fond kr 500 000 til innføring av oppvekstreformen og kr 300 000 til ekstraordinære strømutgifter.
* Det er satt av kr 30 000 til kjøp av grûnderveiledning fra Lister nyskaping, slik at lokale bedrifter kan få denne tjenesten av Lister nyskaping.
* Kommunestyret bevilget Kr 70 000 til sommerjobb for ungdom – enten i kommune eller bedrifter
* Lag- og foreninger som er med på å arrangere Tinget i 2023 får Kr 50 000. Dette for å stimulere til at Tinget arrangeres ett år til.
* Midler til kulturskole økes med kr 50 000. Målsetning er å kunne utvide tilbudet med individuell undervisning på instrument.
* Kommunestyret ønsker også at kommunen skal kunne tilby lærlingeplasser innenfor alle aktuelle fagområder og er opptatt av at de to barneskolene skal ha økonomiske rammer som gir skolene lik mulighet til å tilby lik kvalitet på ordinær undervisning.

Hovedutfordringene framover blir å fortsette å jobbe med å tilpasse driften til de inntektene kommunen har. Det er en stor økning i pleiebehov innenfor helse. Det er også et økt behov for ekstra ressurser inn i barnehage og skole pga. mange barn med ekstra behov. Det er en utfordring å få tak i ansatte med riktig kompetanse på enkelte områder, spesielt innenfor helse. Sykefraværet er også høyt ved flere avdelinger, og det må jobbes videre med å redusere dette.

Kommunen får ekstraordinært utbytte fra Å Energi (tidligere Agder Energi) i 2023. Dette pga. høye strømpriser og utdeling av ekstraordinært utbytte i forbindelse med fusjonering med Glitre. Driftsutgiftene øker betraktelig i 2023, med det høye utbyttet fører til at det kan settes av noe midler på fond.

Det vil komme nærmere informasjon fra administrasjonen utover våren etter hvert som de jobber med oppfølging av de ulike punktene i budsjettvedtaket.

**Kommunedirektør**

Tittelen på kommunens øverste administrative leder, Ivan Sagebakken, ble fra nyttår endret fra rådmann til kommunedirektør. Dette er en tittel som ble tatt i bruk ved revidering av kommuneloven i 2018. Kommunedirektør er i motsetning til rådmann en kjønnsnøytral tittel. De fleste kommunene på Agder har nå «kommunedirektør» som tittel for øverste administrative leder.

**Investeringstilskudd fra Husbanken og kompensasjon for koronautgifter**

I høst var det stor spenning til om kommunen ville få investeringstilskuddet fra Husbanken som var lagt til grunn for finansieringen av byggeprosjektet Snartemo aktivitetssenter. Tilskuddet lå ikke inne i regjeringens forslag til budsjett, men i regjeringsforhandlingene ble det avklart at tilskuddet tilbakeføres som tidligere. Rett etter nyttår kom det svar fra Husbanken om at kommunen har fått tilsagn på tilskuddet.

De første fire månedene i 2022 medførte høye koronarelaterte utgifter i kommunen. Det har vært en usikkerhet knyttet til hvor mye kommunen fikk kompensert av disse utgiftene. Rett før nyttår fikk kommunen tilbakemelding fra Statsforvalter om at så å si alle utgiftene blir dekket.

Begge disse avklaringene har vært viktige for den økonomiske situasjonen for kommunen framover.

**Kommuneplan samfunnsdel**

Arbeid med ny gjennomgang av kommuneplanens samfunnsdel har så vidt startet opp. 1. og 2. februar vil kommunestyret samles sammen med ledere i kommunen for å gi administrasjonen noen innledende føringer for prosessen. Kommuneplanens samfunnsdel er et omfattende arbeid, og vil trolig ikke ferdigstilles før våren 2024. Involvering av innbyggere, næringsliv, frivillige, lag og foreninger, hytteeiere og andre vil være viktig for å få et best mulig resultat. Jeg vil oppfordre alle til å komme med innspill når den tid kommer.

**Flyktninger**

Kommunen har bosatt mange flotte flyktninger i kommunen. I 2023 ble det bosatt 15 personer fra Ukraina. Det er med bekymring vi følger krigen i Ukraina. Nøden er stor, og det er mange som trenger et trygt sted å bo. Kommunen har nå fått forespørsel om å bosette 30 nye flyktninger i 2023. Kommunedirektøren mener at kommunen kan klare dette dersom det kan skaffes nok boliger. Formannskapet har støttet dette, og endelig behandling blir i kommunestyret 26.januar.

**Programarbeid og nominasjonsarbeid**

Alle partier jobber i disse dager med å lage program for neste valgperiode og sette opp nominasjonslister til valget. Dersom du har tanker om hvordan kommunen bør styres, har du en gylden mulighet til å kunne påvirke via partiarbeid framover. Ta kontakt med politikere eller andre i de ulike partiene dersom du har lyst til å bidra inn i dette arbeidet.

Margrethe Handeland